Shkup: protesta të reja për vrasjen e të riut maqedonas
Një polic njoftohet të ketë marrë plagë të lehta gjatë përleshjeve me protestuesit dhe sipas autoriteteve ka patur arrestime të tjera
Disa qindra të rinj maqedonas po protestojnë përsëri, duke shprehur revoltë për vrasjen e një 19 vjeçari. Protestuesit u mblodhën tek vendi ku ndodhi vrasja të hënën dhe thanë se do të vazhdojnë për në qendër të qytetit, për t'u grumbulluar para ndërtesës së Parlamentit. Por policia nuk i lejoi dhe protesta u shkallëzua. Një polic njoftohet të ketë marrë plagë të lehta gjatë përleshjeve me protestuesit dhe sipas autoriteteve janë arrestuar edhe protestues të tjerë. Policia ka përdorur gaz lotsjellës, ndërkohë që protestuesit u kanë vënë zjarrin koshave të plehrave nëpër rrugë. Sipas dëshmitarëve, ka patur edhe thirrje fyese kundër shqiptarëve. Viktima, Angell Petkovski, u vra gjatë një përleshjeje fizike nga personi i dentifikuar nga policia me emrin Naser E., që ajo thotë se ka qenë i akuzuar edhe më parë për vjedhje. Ndërkohë, trazirat u kanë shkaktuar dëme pronarëve shqiptarë të lokaleve dhe objekteve në lagjen Gjorçe Petrov, të banuar kryesisht nga maqedonas. Të paktën një lokali i është vënë zjarri. Partitë kryesore politike të vendit nuk kanë komentuar. Pjesëtarë të shoqërisë civile bëjnë thirrje që rastet kriminale të trajtohen si të tilla pa keqpërdorim të marrëdhënieve ndëretnike. I dyshuari ndodhet në arrest dhe atij i është caktuar masa e paraburgimit prej tridhjetë ditësh.